Verklaar ekonomiese noodtoestand, vra Investec-baas | Maroela Media
Hendrik du Toit, hoof van Investec. (Foto: Twitter).
Die regering moet ŉ ekonomiese noodtoestand verklaar en ongewilde maar broodnodige ekonomiese beleidsbesluite neem, het Hendrik du Toit, uitvoerende hoof van die Investec-groep, Donderdag gesê.
Hy was ŉ spreker by Landbouweekblad se beraad oor hoe om uitdagings met grondhervormings in ŉ suksesverhaal te omskep, wat in die Koue Bokkeveld naby Ceres plaasgevind het.
Du Toit vra vir die verklaring van ŉ ekonomiese noodtoestand sodat die fiskale uitdagings en spesifiek die Eskom-probleem dringend getakel kan word.
Tweedens moet korrupsie getakel word, en wel in dade – sodat geregtigheid opsigtelik geskied, van die private sektor tot die staatsdiens.
“Derdens moet die koste en rompslomp betrokke daarby om sake te doen in Suid-Afrika dringend verminder word – maar gou, want die tyd vir tjommel en stry oor keuses is verby,” sê Du Toit.
Du Toit het gesê die verhale van suksesvolle, plaaslik gedrewe grondhervorming vir swart ekonomiese bemagtiging by die beraad is presies wat nodig is om beleggersvertroue in Suid-Afrika te vestig.
Hy het uitgewys dat die toekoms deur die hede bepaal word, en gesê dit gaan nie tans goed in of met Suid-Afrika nie. “Ernstige besluite met taai keuses is nodig, waarin daar wenners maar ook verloorders (trade-offs) gaan wees. Die regering tree egter besluiteloos op.”
Du Toit het met verwysing na die Zuma-era gesê vanaf omtrent 2007 het regeringslui hul agtersak bo landsbelang gestel.
Met betrekking tot neigings soos Brexit en die opkoms van die Amerikaanse president, Donald Trump, met sy handelsoorloë, het Du Toit gesê die wêreld raak taaier en selfsugtiger.
“Daar was in ŉ stadium buitengewone wêreldbelangstelling in Suid-Afrika se welsyn, maar dit neem vinnig af, veral te midde van gebrekkige beleggersvertroue in die land.”
Sonder om eksplisiet na die land se moontlike afgradering na rommelstatus te verwys, het Du Toit benadruk dat Suid-Afrika beleggings komende uit buitelandse spaarfondse nodig het. Boonop is die wêreldekonomie tans die papste sedert 2008.
Hy sê een van die ongewilde besluite wat die regering dringend moet neem en uitvoer, is die vermindering van die land se staatsdienspersoneel. Eskom se probleme moet op dieselfde manier hanteer word as wat Brasilië met sy elektrisiteitsvoorsiener gemaak het, wat afdankings insluit.
Die Buro vir Ekonomiese Ondersoek aan die Universiteit Stellenbosch se navorsing toon dat die huidige ekonomiese trajek onvolhoubaar is – dis trouens ŉ tikkende tydbom.
“Die staat se belastinginkomste neem af weens uiters lae ekonomiese groei en baie lae sakevertroue. Omtrent 80% van die sakelui wat gepols is, was nie positief oor die landsrigting nie.”
Volgens Du Toit loop die uurglas geleidelik vir die regering leeg weens swak groei, groot staatskuld en die rentekoste van staatskuld. Die landsprobleme kan volgens hom eers behoorlik getakel word as die politiek ondergeskik gestel word aan die ekonomie.
Hy het aangeraai dat Skip Suid-Afrika nou eers gestabiliseer moet word wat die fiskus en veral die kragvoorsiener Eskom betref. Dit beteken sommige dinge gaan gedoen moet word en ander dinge nagelaat moet word – ŉ kompromis (trade-offs) is nodig.
Du Toit het gewaarsku dat dit baie lank gaan neem om Eskom in drie te deel, en dat dit slegs suksesvol sal wees as streng doelwitte gestel en prakties uitgevoer word. Uiteindelike doelwitte moet ook goed omskryf word – sonder bontpratery.
“Die waarheid moet duidelik gepraat word, soos dat 16 000 Eskom-personeel hul werk moet verloor – en dan moet die doelwit uitgevoer word, maak nie saak hoe ongewild dit is nie.”
Trouens, ekonomiese groei en die lok van beleggings gaan nie sonder afdankings gebeur nie, aldus Du Toit. Daarsonder sal Suid-Afrika se huidige stadige agteruitgang voortgaan.
ekonomiese groei grondhervorming landbou
Mnr du Toit kan ons jou nomineer vir Minister van Finansies of sommer Staatspresident want jy praat die waarheid baie reguit en verstaan die ekonomie. Gee die man ‘n kas vol Bells.
Dankie vir die advies en bekommernisse Mnr. Du Toit. Dit gaan egter relatief goed met die ANC/eff kaders en alles verloop volgens plan om die res van SA te verarm ten einde n revolusie te veroorsaak wat die staatskaping korrupsiespoor kan uitwis. My advies aan Investec is om meer as helfte van julle sakebelange na die buiteland te skuif, want alle ekonomiese belegging inspuitings vir SA, is vir die ANC/eff elite en kaderstrukture by SOE’s!
Solank hierdie ANC regering die land regeer, gaan niks verander, dit gaan nog baie slegter raak. Hulle het alles verniet belowe aan hulle stemmers, nou vat hulle dit verniet. HKGK!!!!!!!
Die probleem van massas oortollige werknemers het ontstaan toe die regering sedert 1994 gepoog het om die “SOE’s” aan te wend as welsynsdienste teneinde stemme te trek.
Dus politieke mag eerste tenkoste van die ekonpmie.
Party mense kry ruggraat as jy hul genoeg “squeeze”.
Onthou net – nie lank terug was sommige van hulle gewillige meelopers van die gefaalde ANC “projekte” ………